23/02/2022 | Administración LocalProvincial
Deputación Provincial da Coruña
Servizo de Promoción Económica, Turismo e Emprego
R. P. 9711/2022 de aprobación das bases reguladoras do programa DP0030/2022

SERVIZO DE PROMOCIÓN ECONÓMICA, TURISMO E EMPREGO SECCIÓN DE PROMOCIÓN E DESENVOLVEMENTO TURÍSTICO Por resolución de Presidencia núm.9711/2022, do 21 de febreiro, aprobáronse as bases reguladoras do programa de subvencións dirixido a entes de xestión, asociacións, mancomunidades e consorcios turísticos para a mellora da calidade, competitividade e actividades turísticas da provincia da Coruña, durante o ano 2022, co seguinte texto: BASES REGULADORAS DO PROGRAMA DE SUBVENCIÓNS DIRIXIDO A ENTES DE XESTIÓN, ASOCIACIÓNS, MANCOMUNIDADES E CONSORCIOS TURÍSTICOS PARA A MELLORA DA CALIDADE, COMPETITIVIDADE E ACTIVIDADES TURÍSTICAS DA PROVINCIA DA CORUÑA NO ANO 2022. DP0030/2022 Exposición de motivos A Deputación da Coruña, no marco das súas competencias, destínalle importantes recursos á actividade de fomento, mediante a concesión de axudas económicas destinadas á potenciación da calidade, da competitividade, da formación e da dinamización e promoción de recursos turísticos xestionados por entidades situadas na provincia da Coruña, encargadas da coordinación e xestión turística do territorio, contribuíndo a que todos os entes acaden os obxectivos que lles son propios así como fomentar a participación da cidadanía nos distintos eidos de actuación.1.–PARTE XERAL Base 1.–Réxime xurídico xeral. O marco normativo polo que se rexerán as subvencións concedidas pola Deputación da Coruña está constituído polas leis e disposicións que se citan a continuación e polas súas normas de desenvolvemento, así como por cantas outras normas, legais ou regulamentarias, que conteñan prescricións relativas ás subvencións ou sexan susceptibles de produciren efectos no devandito ámbito: • Lei 38/2003, do 17 de novembro, xeral de subvencións e Real decreto 887/2006, do 21 de xullo, polo que se aproba o seu regulamento. • Lei 7/1985, do 2 de abril, reguladora das bases de réxime local. • Lei 5/1997, do 22 de xullo, de administración local de Galicia. • Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. • Lei 39/2015, do 1 de outubro, de procedemento administrativo común das administracións públicas. • Lei 40/2015, do 1 de outubro, de réxime xurídico do sector público. • Lei orgánica 3/2018, de 5 de decembro, de protección de datos persoais e garantías dos dereitos dixitais. • Ordenanza xeral de administración electrónica da Deputación da Coruña do 6 de novembro de 2015. • Lei 9/2007, do 13 de xuño, de subvencións de Galicia. • Bases de execución do orzamento da Deputación da Coruña, vixentes no momento da concesión. • Ordenanza xeral de subvencións e transferencias da Deputación Provincial da Coruña. • Lei orgánica 3/2007, do 22 de marzo, para a igualdade efectiva de mulleres e homes. • Decreto lexislativo 2/2015, do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. • Lei galega 11/2007, para a prevención e tratamento integral da violencia de xénero. • Lei 2/2014, do 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia. • Ordenanza de uso da lingua galega na Deputación Provincial da Coruña, do 15 de setembro de 2017. • Lei 29/1998, do 13 de xullo, reguladora da xurisdición contencioso administrativa. • Lei orgánica 3/2007, do 22 de marzo, para a igualdade efectiva de mulleres e homes. • Lei do Estatuto dos Traballadores, aprobada por Real Decreto Lexislativo 2/2015, do 23 de outubro. Base 2.–Tramitación telemática e sinatura de documentación.2.1.–Tramitación telemática. Polo que se refire ao tipo de tramitación, esta realizarase de maneira telemática (a través da plataforma SUBtel). A tramitación telemática aplicarase a todas as fases do procedemento: solicitude, concesión, xustificación, desistencia e renuncia, incluíndo en cada unha delas as notificacións e as comunicacións, os requirimentos de información e emenda de deficiencias, así como os envíos de documentación que sexan necesarios para tramitar os expedientes. A entidade deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo oficial, sempre e cando lle notifique a circunstancia pertinente á Deputación. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.2.2.–Sinatura de documentación. A documentación deberá vir asinada como se indica:  No caso das certificacións, pola secretaría co visto e prace da presidencia ou persoa na que delegue.  No caso das declaracións, compromisos e outra documentación, pola presidencia ou persoa que represente a entidade.  No caso das certificacións de gastos e ingresos, quen exerza as funcións financeiras ou de tesourería e a persoa que exerza a representación legal da entidade. A estes efectos, deberán dispoñer de certificado dixital:  Quen ocupe a presidencia da entidade ou quen teña delegadas as súas funcións.  Quen ocupe a secretaría da entidade.  Quen exerza as funcións financeiras ou de tesourería. Base 3.–Obxecto, forma, prazo e documentación da solicitude.3.1.–Obxecto da solicitude. Na solicitude deberá indicarse o obxecto da actividade para a que se solicita subvención, de forma clara, concreta e precisa, cunha denominación diferenciada do título da convocatoria, que permita coñecer as actuacións que se van desenvolver, salvo as excepcións previstas nas bases específicas.3.2.–Forma. As entidades interesadas en participar en cada convocatoria deberán presentar unha solicitude a través do apartado correspondente á convocatoria da plataforma telemática Subtel (na páxina web https://sede.dacoruna. gal/Subtel) cubrindo os campos da solicitude e presentando toda a información que se solicita, téndose por non presentadas as rexistradas fóra da plataforma SUBtel. No caso de que a documentación fose incorrecta ou insuficiente, darase un prazo de 10 días para a súa emenda. Pasado dito prazo sen que a entidade interesada atenda o requirimento, entenderase que desiste do seu pedimento. Non se admitirá máis dunha solicitude por entidade en cada convocatoria, salvo as excepcións previstas nas bases específicas. Considérase unha soa entidade todas aquelas nas que as persoas socias, administradoras ou directivas sexan comúns nunha porcentaxe superior ao 50% en dúas ou máis entidades, nos termos establecidos na Lei Xeral de Subvencións e nas súas normas de desenvolvemento, así como as que puidesen encaixar no concepto de grupo nos termos dispostos no Código de Comercio. No caso de presentación de varias solicitudes nunha mesma convocatoria, só se terá en conta a última presentada, que deixará sen efecto e anulará a todas as anteriores. Non axustarse aos termos desta convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño de subvencións de Galicia.3.3.–Prazo de presentación. O prazo de presentación das solicitudes determinarase no anuncio de publicación da convocatoria deste programa no BOP, a través do Sistema Nacional de Publicación de Subvencións.3.4.–Documentación a presentar. As entidades deberán acreditar o cumprimento dos requisitos indicados nas presentes bases referidos á data anterior á publicación da convocatoria e achegar a documentación correspondente á convocatoria recollida no Anexo I das presentes bases. Base 4.–Compromisos e obrigas. As entidades beneficiarias da presente convocatoria deberán cumprir os seguintes compromisos e obrigas:  Cumprir con todos os requisitos indicados nestas bases e manter a mesma forma xurídica da entidade solicitante desde a data da publicación da convocatoria da axuda e ata a finalización do período subvencionado.  Pertenceren á administración local da provincia da Coruña e/ou ter o domicilio fiscal na provincia da Coruña.  Declarar no momento de presentación da solicitude que non presenta máis dunha solicitude por entidade na mesma convocatoria.  Non estar incurso en ningunha das prohibicións previstas no artigo 10 da Lei 9/2007, do 13 de xuño, de Subvencións de Galicia.  Atoparse ao corrente nas súas obrigas coa Facenda Pública, Seguridade Social e Deputación da Coruña e autorizar á Deputación para obter as certificacións acreditativas de que se atopa ao corrente.  Declarar a obtención de subvencións ou axudas procedentes doutras administracións e entidades públicas ou privadas, nacionais ou internacionais.  Comunicar de inmediato a través da Plataforma de tramitación telemática SUBtel calquera modificación que puidese afectar a algún dos datos recollidos na solicitude inicial realizada, para a valoración do caso por parte da unidade xestora da axuda.  Empregar a subvención outorgada para o mesmo fin para o cal foi concedida, axustándose aos termos das bases xerais e específicas de cada convocatoria e de conformidade coa lexislación vixente.  Solicitaren, polo menos, tres ofertas de distintas empresas provedoras no caso de que o gasto sexa superior a 15.000 € (IVE excluído) nos contratos de servizos ou subministracións, ou superior a 40.000 € (IVE excluído) nos contratos de obras, nos termos do artigo 31.3 da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas.  Utilizaren, con carácter xeral, unha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero.  Faceren constar de xeito visible a colaboración da Deputación da Coruña en toda a información (impresa, informática, de redes sociais ou audiovisual) que fixeran das actividades subvencionadas, así como na súa páxina web.  Lingua galega: utilizar, na comunicación e na produción escrita e oral (carteleira, publicidade oral e escrita, redes sociais, etc.) á que dea lugar toda a actividade subvencionada pola Deputación da Coruña, a lingua galega (segundo o disposto na Ordenanza de uso da lingua galega na Deputación da Coruña, BOP 186 de 29 de setembro de 2017).  Xustificar o cumprimento dos obxectivos, requisitos, condicións e da finalidade suxeita á subvención, someténdose ás actuacións de comprobación e control, que poderá efectuar a Deputación da Coruña, así como outras comprobacións e control financeiro que poidan realizar os órganos de control competentes, tanto nacionais como comunitarios, internos ou externos, achegando canta información lle sexa requirida no exercicio das actuacións anteriores.  As entidades beneficiarias das subvencións teñen a obriga de conservaren os documentos xustificativos da aplicación dos fondos recibidos durante un mínimo de catro anos, que se han de contar desde a data da percepción ou cobramento da subvención, en tanto que poderán ser obxecto das correspondentes actividades de control.  Autorizar á Deputación a consultar os datos fiscais relacionados coa súa actividade empresarial.  Cumprir os requisitos e as obrigas sinaladas no artigo 5 e 6 da Ordenanza xeral de subvencións e transferencias. A constatación do incumprimento dos requisitos necesarios ou das obrigas asumidas como consecuencia da concesión da subvención, así como a falsidade documental, poderá dar lugar á extinción do dereito ao seu goce ou á modificación da resolución da concesión, ao reintegro das cantidades percibidas e, no seu caso, á incoación do correspondente expediente sancionador conforme ao previsto na Lei 38/2007, do 17 de novembro, xeral de subvencións, así como cantas responsabilidades de todo orde poidan derivarse. Base 5.–Procedemento de concesión e aprobación. O procedemento de concesión da subvención recollida nesta base tramitarase en réxime de concorrencia competitiva, de acordo co previsto no artigo 22.1 da Lei 38/2003, do 17 de novembro, xeral de subvencións. Aos efectos desta lei, terá a consideración de concorrencia competitiva o procedemento mediante o cal a concesión das subvencións se realiza mediante a comparación das solicitudes presentadas, a fin de establecer unha prelación entre as mesmas de acordo cos criterios de valoración fixados nestas bases reguladoras e na súa posterior convocatoria, e adxudicar, co límite fixado na convocatoria dentro do crédito dispoñible, aquelas que obteñan maior valoración en aplicación dos citados criterios. Logo de que o servizo correspondente, co carácter de órgano instrutor do procedemento de concesión, teña determinado as solicitudes recibidas e, se é o caso emendadas, que reúnen todos os requisitos regulados nestas bases, someteraas a un comité técnico de valoración, no caso de estar previsto na parte específica da convocatoria, designado polo órgano competente e composto por un mínimo de tres persoas expertas ou de recoñecido prestixio profesional sobre a materia, que deberá facer unha valoración e asignación de puntos a cada solicitude, aplicando os criterios establecidos en cada convocatoria específica segundo o previsto no apartado anterior. As funcións de secretaría dos comités técnicos serán realizadas por persoal funcionario do servizo correspondente, con voz, pero sen voto. En función dos puntos asignados, e dentro do límite máximo do crédito dispoñible, a xefatura do servizo instrutor realizará proposta motivada, na que expresará a relación de solicitantes para os que se propón a concesión de subvención e a súa contía, así coma as solicitudes desestimadas, as desistidas e as non admitidas a trámite. No caso de producirse empate na puntuación mínima para obter a subvención, atenderase á data e hora de presentación das solicitudes empatadas, primando aquelas que se presentasen con anterioridade e atendendo ao crédito dispoñible. Exceptúase a obriga de facer a valoración e asignación de puntos de cada solicitude cando o crédito consignado sexa suficiente para atender a todas as solicitudes que reúnan os requisitos polo importe solicitado. A concesión realizarase segundo o regulado na parte específica da convocatoria, que poderá optar por unha das seguintes opcións en canto ao procedemento a seguir:  Concesión provisional/definitiva Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás persoas interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formular desistencia expresa, a subvención entenderase aceptada tacitamente. As alegacións que, de ser o caso, presenten as persoas interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presentaran alegacións no prazo establecido para o efecto, a resolución ata entón provisional terá o carácter de definitiva.  Concesión definitiva No caso de que a Unidade Xestora, detecte calquera deficiencia referida á solicitude ou documentación achegada, realizará requirimento ao solicitante, para que a emende a través da plataforma SUBtel, dispoñendo dun prazo de 10 días naturais para aceptar a notificación e 10 días hábiles desde a esta aceptación para a corrección das deficiencias requiridas. No caso de que o/a solicitante non emende neste prazo, teráselle por desistido da súa solicitude. A Presidencia da Deputación ditará resolución de concesión definitiva, que deberá ser notificada aos/ás interesados/as mediante a publicación no Boletín Oficial da Provincia. As resolucións de concesión deberán conter a relación dos/as solicitantes aos/ás que se lles concede a subvención e a desestimación expresa das restantes solicitudes. Base 6.–Prazo de resolución e notificación. O prazo máximo para resolver será de 9 meses a contar desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, de 13 de xuño, de subvencións de Galicia. A resolución conterá a relación de solicitudes ás que se lles concede a subvención e a desestimación expresa das restantes solicitudes. Notificaráselle aos interesados segundo o previsto no artigo 40 da Lei 39/2015 e publicarase no BOP segundo o regulado no artigo 45.1. b) da Lei 39/2015 por ser un acto integrante dun procedemento de concorrencia competitiva. Ademais publicarase na páxina web da Deputación da Coruña (https://www.dacoruna. gal/portada/). Base 7.–Xustificación e pagamento.7.1. Prazo de xustificación. Segundo o indicado nas bases específicas.7.2. Documentación xustificativa. A documentación xustificativa é a indicada no ANEXO II desta convocatoria.7.3. Tramitación da xustificación. Unha vez recibida a documentación, a unidade xestora comprobará a correcta xustificación desta. No caso de ser correcta, será emitido un informe-proposta de aprobación da xustificación presentada. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento, ditándose a resolución de perda do dereito ao cobro, que será notificada á entidade beneficiaria. A Deputación da Coruña poderá requirirlle á entidade beneficiaria a documentación que estime pertinente para os efectos de comprobar o cumprimento da finalidade da subvención. Neste proceso de control, a Deputación poderá efectuar comprobacións materiais encamiñadas á verificación da realización efectiva das actividades ou investimentos subvencionados, mediante a visita ás entidades por parte de funcionarios provinciais, de acordo co disposto nos artigos 32 e 33 da Lei 38/2003 xeral de subvencións. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento. Producirase o reintegro ou a perda do dereito ao cobro total ou parcial da subvención no suposto de:  Falta de xustificación ou xustificación insuficiente.  Falta de achega da documentación requirida.  Demais causas previstas no artigo 37 da Lei 38/2003, do 17 de novembro, Xeral de Subvencións.7.4. Consideracións xerais.  As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en casa expediente de solicitude.  O coeficiente de financiamento defínese como o cociente entre o importe da subvención solicitada e o importe do orzamento de gastos presentado.  O orzamento subvencionado para xustificar será o resultado de dividir o importe da subvención concedida polo coeficiente de financiamento.  En todo caso o importe da subvención a aboar non pode ser de tal contía que, en concorrencia con outras subvencións ou axudas de administracións públicas ou de entidades privadas máis os ingresos derivados da actividade superen o custo da dita actividade.  Para a valoración do cumprimento da finalidade básica da subvención, terase en conta o seguinte: – No caso de que se xustifique gasto por un importe igual ou superior ao orzamento subvencionado para xustificar, aboarase a totalidade da subvención. – No caso de que se xustifique gasto inferior ao 100% e igual ou superior ao 50% do orzamento subvencionado para xustificar, aboarase a parte proporcional da subvención. – No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha.  A entidade beneficiaria deberá pagar aos provedores de bens e servizos así como ás persoas traballadoras, mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a entidade ordenante (perceptora da subvención), a persoa/entidade beneficiaria (provedora do ben, servizo ou persoas traballadoras), o concepto, o importe e a data de pago. Non obstante, para os gastos que non excedan de 150 € admitiranse os pagamentos en metálico. Gastos subvencionables:  Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención sempre que resultaran estritamente necesarios para executar o proxecto ou actividade subvencionada e se teñan devindicado no prazo previsto na convocatoria.  As bases específicas desta convocatoria detallan as contas e a descrición dos gastos que se consideran subvencionables na mesma. O importe de IVE non se considerará gasto subvencionable cando sexa susceptible de recuperación ou compensación pola entidade.  A empresa que facture os bens ou servizos debe estar dada de alta na actividade económica correspondente aos bens ou servizos que prové, e recollida no Certificado de situación censual da Axencia Estatal da Administración Tributaria con anterioridade á data de emisión da factura.  O importe do gasto subvencionable non poderá superar o valor razoable segundo as normas contábeis nin o prezo de mercado.  Non se poderán utilizar intermediarios que se limiten a xestionar a compra ou o servizo aumentando así o prezo final facturado.7.5. Pagamento. O pago farase efectivo unha vez comprobado o cumprimento dos requisitos indicados nas bases reguladoras e realizarase, con carácter xeral, nun pago único, salvo as excepcións que poidan regular as bases específicas. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola entidade beneficiaria no modelo establecido con carácter xeral para todos os pagamentos pola Deputación. No caso de non atoparse ao corrente nas súas obrigas coa Facenda Pública, Seguridade Social e Deputación da Coruña, e de que teña xustificado o cumprimento das condicións da subvención, advertirase á entidade beneficiaria de que non se procederá ao pagamento e concederáselle un prazo dun mes para xustificar que ten regularizada a súa situación; de non achegar xustificación no indicado prazo declararase a perda do dereito á subvención outorgada. Base 8.–Subcontratación. Con carácter xeral, a entidade beneficiaria terá que realizar por si mesma as actividades subvencionadas, utilizando para tal fin os medios persoais e materiais dos que dispoña. Considerarase que existe subcontratación cando a beneficiaria da axuda concerta con terceiros a execución total ou parcial da actividade subvencionada que se atopa dentro do seu obxecto social, concretando nos epígrafes do IAE no que se atopa de alta, prevalecendo este último en caso de discrepancia. Non se poderán subcontratar total ou parcialmente as actividades subvencionadas, sen outras excepcións que as establecidas nas bases específicas destas axudas e co límite máximo do 40% do orzamento subvencionado que se ha xustificar. Base 9.–Operacións vinculadas. Considérase que existe vinculación coas persoas físicas e xurídicas nas que concorra algunha das circunstancias previstas no artigo 68.2 do RD 887/2006 polo que se aproba o Regulamento da lei xeral de Subvencións. Inclúese como vinculación aso ex socios, ex administradores ou ex membros da Xunta Directiva durante os 2 anos seguintes ao seu cesamento. Non se poderán contratar total ou parcialmente as actividades subvencionadas con persoas ou entidades vinculadas á beneficiaria, sen outras excepcións que as establecidas nas bases específicas destas axudas e co límite máximo do 40% do orzamento subvencionado que se ha de xustificar. No caso de estar permitido na parte específica, cando se solicitara autorización para contratar con persoas ou entidades vinculadas, e sempre que se achegara a información necesaria, esta autorización entenderase concedida no acto de concesión definitiva da axuda, nos termos da solicitude presentada. Non se terán en conta solicitudes de autorización posteriores á concesión definitiva. Base 10.–Incumprimentos e sancións. O incumprimento dos prazos na presentación das solicitudes de axuda ou da emenda da documentación correspondente se procedese, suporá a exclusión do proceso de valoración para o outorgamento da subvención. Se unha vez transcorrido o prazo de xustificación sinalado na parte específica destas bases sen que a entidade presentase a documentación xustificativa, a unidade xestora requirirá para que a presente no prazo improrrogable de 15 días desde a notificación, advertíndolle que, noutro caso, perderá o dereito ao cobro, sen prexuízo das responsabilidades previstas na Lei xeral de subvencións. A presentación da documentación neste prazo excepcional non eximirá á entidade beneficiaria da sanción que lle corresponda segundo a gradación das sancións pecuniarias pola comisión de infraccións leves recollidas na Ordenanza xeral de subvencións e transferencias da Deputación da Coruña vixente. No caso de imposición de sancións e aceptada esta pola beneficiaria, aplicarase a compensación do importe da sanción mediante desconto no mandamento de pago. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 11.–Desistencia da solicitude ou renuncia á subvención.11.1. Antes da concesión - desistencia da solicitude. Unha vez presentada a solicitude e antes da concesión, as entidades solicitantes poderán desistir da súa petición. A desistencia realizarase por escrito mediante a presentación do modelo correspondente que estará dispoñible na plataforma SUBtel.11.2. Despois da concesión - renuncia á subvención. Unha vez publicada a resolución definitiva de concesión da subvención polo órgano competente, as entidades beneficiarias poderán renunciar á subvención por circunstancias excepcionais debidamente xustificadas axustándose ao modelo que estará dispoñible na plataforma SUBtel. Base 12.–Publicidade das subvencións concedidas. A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación entenderá cumprida a obriga de dispor dun Rexistro Público de Axudas, Subvencións e Convenios, ao que se refire a disposición adicional sexta da Lei de subvencións de Galicia, mediante a publicación na Base de datos nacional de subvencións da información prevista no artigo 20 da Lei 38/2003. Base 13.–Protección de datos persoais. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais). 2.–PARTE ESPECÍFICA Base 1.–Obxectivos e réxime xurídico específico.1.1.–Obxectivos. A Deputación da Coruña convoca esta liña de subvencións como parte da súa política de apoio a entidades locais, supramunicipais, asociativas e mixtas para o fomento da creación de produtos turísticos, mellora da difusión e posicionamento turístico do territorio, fomento da formación no sector e avances na calidade do segmento de mercado, co financiamento de áreas como a formación, a implementación de plans, o desenvolvemento de actividades e a contratación de persoal especializado.1.2.–Réxime xurídico específico.  Lei 7/2011, do 27 de outubro, de turismo de Galicia e normativa de desenvolvemento. Base 2.–Obxecto específico do programa. O obxecto do programa DP0030/2022 é establecer as normas para a solicitude, a concesión, a xustificación e o pagamento das subvencións deste programa, en réxime de concorrencia competitiva competitivo, que conceda a Deputación da Coruña destinadas a financiar ás actividades que en materia de calidade, competitividade, organización de eventos e iniciativas turísticas realicen os entes de xestión, asociacións, mancomunidades e consorcios turísticos entre o 1 de xaneiro de 2022 e o 31 de decembro de 2022. Base 3.–Gastos subvencionables. Consideracións respecto aos gastos subvencionables:  Os gastos xerais da entidade (persoal e gastos correntes) que se adscriban directamente á realización da actividade subvencionada non poderán superar o 15% dos custos directos.  Na conta 607 - Traballos realizados por outras empresas inclúense: – Traballos necesarios para o proxecto encargados a outras empresas. – Os gastos de manutención e aloxamento necesarios para a realización da actividade, que non son non imputables á conta 629 por non ser persoal propio da empresa. Serán obxecto de axuda os proxectos que se desenvolvan en relación cos seguintes apartados: A) Actuacións en materia de calidade Serán admisibles e avaliables aqueles proxectos que leven aparellado un incremento da calidade na prestación dos servizos turísticos no territorio. Valoraranse especialmente os plans de formación encamiñados á mellora da calidade dos servizos e actualización e profesionalización dos sectores directamente relacionados coas actividades turísticas. B) Organización de celebracións e eventos turísticos As actuacións presentadas baixo este apartado deberán, en calquera caso, reunir os seguintes criterios xerais: – En todos os casos o tema da celebración deberá gardar unha estreita relación coa entidade que o promove e tanto o evento en si mesmo, como as actuacións concretas que se organicen, terán un carácter xeneralizado. Deberán demostrar a capacidade de captar unha afluencia importante de visitantes de fóra do ámbito territorial de xestión da entidade solicitante. – Poderán ser acollidos tan só aqueles eventos cun orzamento (inicial e xustificado final) igual ou superior a 20.000 €. – Quedarán excluídos os eventos celebrados dentro de festas patronais, romarías, festexos de carácter relixioso (salvo que estean declaradas de interese turístico). – Un ente supramunicipal poderá presentar, como máximo, dous eventos, que se realicen en concellos diferentes, agás no caso dos Convention Bureau e dos Operadores de Congresos que poderán realizar os dous eventos na mesma localidade. Os eventos turístico-festivos e os turístico-deportivos deberán xustificar, en todo caso, a súa integración dentro dos Plans de desenvolvemento turístico da súa zona. Gastos subvencionables: Enténdense como gastos subvencionables os seguintes: – Os gastos xerais propios da organización do evento que estean relacionados directamente co eixe principal do devandito evento. – As actuacións dinamizadoras do evento de rúa, de carácter xeneralizado e público a condición de que non supoñan unha programación con identidade propia paralela ao evento principal. – As axudas de custo de invitados especiais (xornalistas, escritores, etc.) susceptibles de xerar publicidade gratuíta (non así agasallos ou obsequios de carácter xeneralizado). – Os gastos de contratación de asistencia externa para a coordinación do evento por un orzamento máximo dun 10% do total do proxecto. – Os gastos de comunicación e publicidade até un máximo dun 30% sobre o total do evento. – Será tamén obxecto de subvención nos casos nos que o tema central sexa un produto gastronómico relacionado coa asociación que o promove, e unicamente nestes casos, a materia prima producida no territorio obxecto da subvención, máis os ingredientes básicos necesarios para a súa elaboración. En todo caso gastos, ingredientes e elaboración non poderán supor máis dun 20% do orzamento aceptado. Non están contemplados nesta convocatoria os gastos de roupa ou utensilios para degustacións, nin os de comidas populares ou institucionais, os concertos ou verbenas nocturnas, nin charlas ou conferencias. – O orzamento deberá estar debidamente desagregado e agrupado como mínimo, no seu caso, nos seguintes conceptos: gastos xerais de organización, asistencia técnica, axudas de custo dos convidados, actuacións de animación, produtos alimenticios, actuacións de promoción e comunicación. O devandito orzamento deberá, en calquera caso, gardar coherencia e proporcionalidade no seu conxunto. C) Iniciativa de desenvolvemento de produtos Esta epígrafe ten como obxectivo acoller aquelas actuacións e propostas dinamizadoras que melloren a experiencia turística no territorio, propostas que, en todo caso, deberán reunir os seguintes requisitos: – A actuación debe ter unha clara vocación de permanencia e continuidade no tempo e capacidade de xerar ingresos directos ou indirectos no sector empresarial, sector que, en todo caso, deberá participar do proxecto de forma activa. – Se a proposta inclúe visitas ou actividades previstas para a participación dun grupo de persoas, establecerase un mínimo de persoas necesario para a súa realización. Gastos subvencionables: Enténdense como gastos susceptibles de seren acollidos os seguintes: – Gastos de deseño da proposta ou de desenvolvemento de contidos. – Gastos de asistencia externa para a coordinación da execución da proposta e control do cumprimento de obxectivos. – Material interpretativo do recurso turístico, sempre relacionado coa proposta que se desenvolva. – Gastos xerais efectivos de comunicación, promoción, necesarios para dar difusión á proposta – Gastos que resulten inherentes ao proxecto e sen os cales este perde o seu sentido (non se considerarán como tales os gastos de oficina ou papelería). D) Xestión técnica dos entes de xestión, asociacións, mancomunidades e consorcios Gastos subvencionables: Serán obxecto de axuda os gastos relativos ao persoal da xerencia (e técnicos adscritos) dos consorcios que realicen actuacións das contempladas na presente convocatoria Poderán tamén ser gastos subvencionables aqueles de carácter xeral da entidade (persoal administrativo e gastos de subministracións, auga, luz, etc.) que se adscriban directamente á realización da actividade subvencionada, co límite máximo do 15% dos gastos directos da actividade. Estes gastos teñen que especificarse motivadamente no orzamento. Excluirase o importe do imposto sobre o valor engadido nos casos en que este sexa repercutible, é dicir, susceptible de recuperación ou compensación. Base 4.–Entidades solicitantes. Poderán participar as seguintes entidades, que cumpran os requisitos do seguinte apartado, no momento de presentaren a solicitude: – Os consorcios turísticos e mancomunidades, con domicilio fiscal na provincia da Coruña, que consten debidamente rexistrados con anterioridade ao 1 de xaneiro de 2022. – As asociacións turísticas que teñan como finalidade a xestión dun xeodestino, con domicilio fiscal na provincia da Coruña, que consten debidamente rexistradas con anterioridade ao 1 de xaneiro de 2022 e que estean participadas formalmente, como mínimo, do 75% dos concellos do territorio do xeodestino. No caso de existir no ámbito do xeodestino máis dunha entidade que cumpra os requisitos sinalados anteriormente, subvencionarase tan só a de maior puntuación técnica na valoración. – Outros modelos de entes de xestión turística nos que a cota de participación ou o capital maioritario sexa de carácter público rexistrados con anterioridade ao 1 de xaneiro de 2022. – As asociacións que consten debidamente rexistradas con anterioridade ao 1 de xaneiro de 2022 e xestionen algún proxecto turístico certificado pola Unión Europea ou a UNESCO (Reserva da Biosfera, Xeoparque…) que teñan o domicilio fiscal na provincia da Coruña. – As asociacións sen ánimo de lucro que teñan nos seus estatutos como obxecto principal o turismo, que os seus asociados sexan maioritariamente persoas físicas ou xurídicas relacionadas directamente co sector turístico, realicen actividades turísticas e manteñan oficinas de turismo operativas e atendidas por persoal titulado en turismo, en edificios patrimoniais de carácter singular, propiedade dalgunha administración pública (museos, centros de interpretación, faros, castelos…) – As asociacións sen ánimo de lucro que teñan nos seus estatutos como obxecto principal o turismo, realicen actividades turísticas e abarquen, como mínimo, a 4 concellos da provincia da Coruña. Deben desenvolver produtos definidos e diferenciadores e non poden solaparse coa totalidade de concellos dun xeodestino xa subvencionado en máis dun 50%. – Os Convention Bureau e asociacións de Operadores Profesionais de Congresos, debidamente rexistradas con anterioridade ao 1 de xaneiro de 2022, que teñan o seu domicilio fiscal na provincia da Coruña e que teñan como obxecto principal o desenvolvemento e promoción do turismo MICE nesta provincia. – Quedan expresamente excluídos desta convocatoria os Grupos de Desenvolvemento Rural, os Grupos de Acción Costeira e calquera outro ente xestor de fondos europeos participados directamente pola administración autonómica e/ou estatal, coa excepción dos modelos de xestión e/ou asociacións que xestionen certificacións internacionais. A unidade xestora é o órgano competente para resolver. Base 5.–Solicitudes. A documentación que se ha presentar para a solicitude é a relacionada no ANEXO I destas bases. A documentación da solicitude deberá vir asinada do seguinte xeito:  No caso das certificacións, pola secretaría co visto e prace da presidencia ou persoa na que delegue.  No caso das declaracións, compromisos e outra documentación, pola presidencia ou persoa que represente a entidade.  No caso das certificacións de gastos e ingresos, quen exerza as funcións financeiras ou de tesourería e a persoa que exerza a representación legal da entidade. No caso de que a unidade xestora detecte calquera deficiencia referida á solicitude ou documentación achegada, realizará requirimento á entidade solicitante, para que a emende a través da plataforma SUBtel, dispoñendo dun prazo de 10 días naturais para aceptar a notificación e 10 días hábiles desde a aceptación para a corrección das deficiencias requiridas. No caso de que a entidade solicitante non emende neste prazo, teráselle por desistido da súa solicitude. Base 6.–Requisitos e obrigas específicas das entidades beneficiarias.6.1. Comunicarlle á Presidencia da Deputación da Coruña e á sección de Promoción e desenvolvemento turístico, con carácter previo, a presentación das actividades subvencionadas e campañas de promoción relacionadas.6.2. No caso de que para a realización das actividades subvencionadas a entidade beneficiaria subcontrate con terceiros, cando supere o 40% deberá previamente solicitar autorización.6.3. Se o importe da subvención provincial é superior a 60.000 €, a contratación con terceiros para a execución total ou parcial das actividades realizarase conforme ás normas de aplicación á contratación das Administracións públicas, utilizando para tal fin os pregos de condicións xerais da Deputación Provincial para o concurso ou poxa e garantindo, en todo caso, os principios de publicidade, concorrencia, igualdade e non discriminación. Procederá a utilización dos criterios e do prego provincial do procedemento negociado cando razóns de carácter científico, literario ou artístico dificulten ou impidan promover a concorrencia. Base 7.–Exclusións e compatibilidades. Non serán obxecto de subvención: – As actividades xa subvencionadas pola Deputación da Coruña, no presente exercicio ou en exercicios anteriores. Non se poderá financiar o mesmo obxecto cunha subvención de concorrencia e outra nominativa, por ser incompatibles, neste caso a entidade beneficiaria tería necesariamente que renunciar a unha delas. – Os gastos que non se correspondan co obxecto específico da convocatoria. As subvencións outorgadas nesta convocatoria son compatibles con calquera outra subvención provincial para a mesma entidade beneficiaria, e para o mesmo período, sempre e cando non sexan para financiar o mesmo obxecto. Base 8.–Valoración das solicitudes, concesión provisional e definitiva, resolución e notificación.8.1.–Valoración das solicitudes. Para a valoración das solicitudes desta convocatoria seguiranse os seguintes criterios de baremación: Unha vez comprobada a adecuación das solicitudes ao obxecto da convocatoria e realizada a valoración, elaborarase unha listaxe por orde de puntuación, de onde será extraída a proposta de adxudicación.8.2. Concesión provisional/definitiva. A concesión das subvencións realizarase mediante un réxime de concorrencia competitiva e será aprobada por resolución da Presidencia da Deputación. A unidade encargada da tramitación administrativa do expediente, á vista da documentación que consta neste e logo da valoración das solicitudes de conformidade cos criterios de valoración establecidos nestas bases, formulará un informe proposta de resolución de concesión provisional, debidamente motivado, que deberá expresar o solicitante ou a relación de solicitantes que cumpran os requisitos da convocatoria para os que propón a concesión da subvención e a súa contía, así como as solicitudes desestimadas, as desistidas e as non admitidas a trámite. Este informe proposta será remitido ao Servizo de Intervención para a súa fiscalización. A Presidencia da Deputación ditará resolución de concesión provisional, que deberá notificárselles a interesadas/os na forma prevista na convocatoria, e concederáselles un prazo de 10 días hábiles para presentaren, se é o caso, a desistencia da solicitude, a reformulación, o cambio de obxecto, ou as alegacións que consideren oportunas. No caso de non formular desistencia expresa, a subvención considerarase aceptada tacitamente. Poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas distintas ás aducidas polos interesados. Neste caso, a resolución de concesión provisional adoptada terá o carácter de definitiva. No caso de que existisen alegacións por parte das/os interesadas/os, deberanse resolver expresamente na resolución de concesión definitiva das subvencións. A resolución de concesión provisional non crea dereito ningún a favor do beneficiario proposto fronte á Deputación mentres non se lle notifique a resolución definitiva de concesión.8.3. Reformulación das solicitudes. Despois da notificación da resolución de concesión provisional das subvencións e dentro de prazo concedido de 10 días hábiles, a entidade deberá reformular a súa solicitude unicamente no caso de que o orzamento definitivo da actividade que se vai realizar sexa inferior ao orzamento subvencionado que se deba xustificar, segundo figura na dita resolución de concesión provisional. A solicitude de reformulación deberá achegar a memoria adaptada co novo orzamento. Na resolución de concesión definitiva aprobarase, se procede, a reformulación e manteranse as condicións de concesión da subvención, minorándose, no seu caso, o importe que corresponda. Calquera cambio que se aprobe reflectirase no apartado de datos económicos do expediente de solicitude.8.4. Cambios de obxecto. Despois da notificación da resolución de concesión provisional das subvencións e dentro do prazo concedido de 10 días hábiles, a entidade poderá solicitar razoadamente o cambio de obxecto da subvención, para o que deberá achegar o proxecto adaptado ao novo obxecto. O proxecto adaptado deberá respectar a finalidade da subvención. O simple cambio dalgún dos conceptos de gasto non se considerará cambio de obxecto, tampouco o cambio de lugar onde se faga a actividade, pero haberá que comunicarlle telematicamente á Deputación esa circunstancia antes de que se produza. Esta solicitude será obxecto de resolución da Presidencia, logo da proposta previa da comisión avaliadora que deberá ter en conta as seguintes circunstancias:  Se o orzamento da nova actividade é superior ou igual ao orzamento subvencionado inicial, manteranse as mesmas condicións da subvención concedida: o coeficiente de financiamento, o importe da subvención e o orzamento subvencionado  Se o orzamento da nova actividade é inferior ao orzamento subvencionado inicial, a comisión avaliadora, logo do informe previo da unidade xestora, deberá determinar o novo coeficiente de financiamento para o novo importe da subvención e o novo orzamento subvencionado, que serán inferiores aos inicialmente establecidos. Calquera cambio que se aprobe reflectirase no apartado de datos económicos do expediente de solicitude. Base 9.–Xustificación e pagamento.9.1. Prazo de xustificación. O prazo para a xustificación das subvencións rematará o 31 de marzo de 2023 ás 14.00 horas.9.2. Documentación xustificativa. A documentación que se ha presentar para a xustificación é a indicada no Anexo II desta convocatoria e deberá vir asinada do seguinte xeito: No caso das certificacións, pola secretaría co visto e prace da presidencia ou persoa na que delegue. No caso das declaracións, compromisos e outra documentación, pola presidencia ou persoa que represente a entidade. No caso das certificacións de gastos e ingresos, quen exerza as funcións financeiras ou de tesourería e a persoa que exerza a representación legal da entidade.9.3. Pagamento. As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. O aboamento da subvención materializarase mediante ingreso na conta sinalada pola entidade. Disposición adicional primeira A presentación dunha solicitude de subvención supón a aceptación destas bases reguladoras. Disposición adicional segunda En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación.3.–ANEXOS DOCUMENTACIÓN ANEXO I.–Documentación da solicitude Documentación xeral: 1.–Documento acreditativo da delegación da presidencia da entidade no que se especifique o alcance de dita delegación (presentación telemática das solicitudes de subvencións, sinatura electrónica de todos os documentos necesarios para a súa tramitación, incluíndo as certificacións). 2.–Identificación da entidade solicitante: tarxeta do NIF. Se a entidade solicitante xa consta rexistrada no ficheiro de terceiros da Deputación non será necesaria a entrega deste documento.3.–Declaración de estar legalmente constituída antes da presentación da solicitude, de dispoñer dos estatutos adaptados á lexislación vixente e de que o seu obxecto a faculta para participar na convocatoria na que solicita a subvención.4.–Certificación dos datos bancarios da entidade, segundo o modelo aprobado pola Deputación da Coruña. No caso de que os datos bancarios da entidade consten no ficheiro de terceiros da Deputación, non será necesaria a entrega deste documento.5.–Certificación acreditativa do acordo de solicitude adoptado polo órgano competente.6.–Documento acreditativo da aprobación das contas anuais que legalmente sexan esixibles e da súa presentación ante os organismos de control externo que correspondan Documentación específica: 1.–Memoria explicativa das tarefas que han realizar os entes de xestión, asociacións, mancomunidades ou consorcios, así como o calendario de actividades previstas.2.–Informe técnico, certificado pola secretaría dos entes de xestión, asociacións, mancomunidades ou consorcios no que consten os datos subministrados na solicitude para os efectos de baremación.3.–Calquera outra documentación, compromisos ou manifestacións que sexa precisa para a valoración da solicitude. ANEXO II.–Documentación da xustificación Documentación xeral: 1.–Relación detallada de todos os ingresos de natureza pública ou privada obtidos para o mesmo obxecto, das subvencións doutras administracións públicas ou entidades privadas, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto. No caso de concorrencia de subvencións públicas que estean xustificadas, poderá achegarse certificación da administración que a concedeu, na que se detallen os conceptos subvencionados e os importes xustificados e período ao que se refiren os gastos.2.–Acreditación do cumprimento da obriga de facer constar a colaboración da Deputación da Coruña en toda a información (impresa, informática ou audiovisual) que fixera das actividades subvencionadas.3.–Declaración de non ter pendente de xustificación ningunha cantidade anticipada da Deputación na que xa rematara o prazo para a presentación dos xustificantes.4.–Declaración de ter aprobada a última conta anual que legalmente sexa esixible e presentada ante os órganos de control externo que correspondan.5.–A entidade indicará se está ou non exenta do IVE e se está suxeita á regra do rateo a porcentaxe deducible, xa que só poderá terse en conta o cargo co dito imposto cando sexa soportado pola entidade e na porcentaxe que non fora deducible. Documentación específica: 1.–Memoria xustificativa do cumprimento das condicións impostas na concesión da subvención con indicación das actividades realizadas, das persoas beneficiarias, dos resultados obtidos e as desviacións acaecidas, asinada dixitalmente. Se o importe do gasto subvencionable supera a contía de 15.000 € no suposto de prestación de servizos por empresas de consultoría e asistencia técnica, a entidade beneficiaria da subvención deberá manifestar que solicitou tres orzamentos segundo o establecido no art.31.3 da Lei 38/2003, do 17 de novembro, xeral de subvencións, achegando as 3 ofertas requiridas e xustificando a súa elección, salvo que esta recaese na máis vantaxosa economicamente.2.–Certificación expedida por quen exerza as funcións financieiras ou de tesourería, da relación clasificada de pagos realizados con identificación dos acredores (nome da empresa e NIF ou, no seu caso, nome e apelidos completos e sen abreviaturas e NIF), dos conceptos de gasto e dos tipos de documentos (número de factura ou documento equivalente, importe e data completa de emisión). Para os gastos de persoal indicarase para cada traballador/a e mes: a data, o importe bruto da nómina e o importe da seguridade social con cargo á entidade. Unicamente se admitirán xustificantes correspondentes a actividades realizadas entre o 1 de xaneiro de 2022 e o 31 de decembro de 2022. Os xustificantes de gasto terán que estar expedidos nos períodos sinalados. Non obstante, naqueles casos nos que as actividades fosen realizadas no final do período da convocatoria de subvencións, poderían admitirse os xustificantes (factura ou documento equivalente) que fosen expedidos ata o día 16 do mes de xaneiro de 2023. No caso de programas ou proxectos subvencionados en anos sucesivos, presentarase declaración de que os xustificantes que se achegan son distintos dos xa presentados en exercicios anteriores. No caso das subvencións superiores a 60.000 €, ademais, deberán presentar as facturas de gasto. Contra a presente resolución, que pon fin á vía administrativa, pódese interpor alternativamente recurso de reposición potestativo, no prazo dun mes perante o mesmo órgano que ditou o acto, ou recurso contencioso-administrativo, perante o Xulgado do Contencioso-Administrativo da Coruña ou daquel no que teña o seu domicilio o recorrente, á súa elección, no prazo de dous meses, a partir do día seguinte a aquel no que teña lugar a notificación. Se se optara por interpor o recurso de reposición potestativo non se poderá interpor recurso contencioso-administrativo ata que aquel sexa resolto expresamente ou se produza a súa desestimación por silencio. Todo isto, sen prexuízo de que se exercite calquera outro recurso que se estime pertinente. A Coruña, 22 de febreiro de 2022. O presidente A secretaria Valentín González Formoso Amparo Taboada Gil